**Қабылдаушы ата-аналар мектебі**

Өмірлік қиын жағдайдағы балаларды қолдау орталығында ҚР «Неке (ерлі-зайыптылық) және отбасы» Кодексінің 91 бабының 4 тармағы және Білім және ғылым министрінің 165 бұйрығымен құрылған «Қабылдаушы ата-аналар мектебі» ашылды. Орталықтан 4 маман қазақ және орыс тілдерінде арнайы білім алып, асырап алушы ата-аналармен топтар құрылып, дәріс берілуде.

 Қабылдаушы ата-аналар мектебінің мақсаты баланы асырап алу немесе өз тәрбиесіне алуға ниет білдірген азаматтарды психологиялық даярлау, тәрбиелеу мен дамуы мәселелері бойынша асырап алушы отбасыларға жәрдем көрсету. Сонымен қатар, бұл жерде сіз әлеуметтік ұстаздар, психологтар, заңгерлер арқылы қажетті ақпарат ала аласыз.

     Қазақстан Республикасының аумағында тұрақты тұратын, жетім балаларды, ата-аналарының қамқорлығынсыз қалған балаларды өз отбасына тәрбиелеуге қабылдауға тілек білдірген Қазақстан Республикасының азаматтарын психологиялық даярлау бағдарламасы мынадай бөлімдерді қамтиды:

      1) асырап алушы ата-ана болуға кандидаттарды даярлау курсына кіріспе;

      2) асырап алынушы баланы дамытудың қажеттілігі және асырап алушы ата-аналардың құзыреттілік тәсілі туралы түсінік. Асырап алушы ата-ана болуға үміткерлердің тәрбиелік құзыреттілігін жетілдіру уәждемесі;

      3) әртүрлі жас кезеңіндегі балалардың даму ерекшеліктері. Балалардың жас дағдарысы және баланың дамуындағы артта қалуының себептері мен көріністерін түсіну;

      4) зорлық-зомбылыққа және қатыгездікке ұшыраған балалардың даму және мінез-құлқының ерекшеліктері. Баланың дамуының сәйкессіздігі. Сексуалды мінез-құлық;

      5) баланың өміріндегі қайғы-қасірет пен жоғалту кезеңі және олардың ерекшеліктері. Биологиялық отбасынан ажырау, қол үзу кезеңінде баланың мінез-құлқын түсіну. Депривация;

      6) асырап алынған бала мен отбасының бейімделу кезеңдері. Жанжалдарды шешу жолдары туралы түсінік және тәрбиеші ретінде әлсіз және күшті жақтарды сезіну;

      7) асырап алынған баланың "қиын" мінез-құлқы. "Қиын" мінез-құлыққа ден қою тәсілдері және баланың мінез-құлқын басқару дағдылары;

      8) қауіпсіз тәрбиеге қойылатын негізгі талаптар және балалардың жыныстық-рөлдік сәйкестігін қалыптастыру тәсілдері туралы түсінік. Бала үшін қауіпсіз орта құру;

      9) отбасын жүйе және оның құрамдас элементтері ретінде сезіну. Асырап алынушы баланың қажеттіліктерін және асырап алушы отбасының мүмкіндіктерін түсіну. Биологиялық отбасымен ықтимал өзара қарым-қатынасқа дайындық;

      10) азаматтардың отбасына ата-аналарының қамқорлығынсыз қалған балаларды тәрбиелеуге орналастыру туралы Қазақстан Республикасы заңнамасының негіздері. Қамқоршылық органдарымен өзара іс-қимыл;

      11) ер жеткен баланы еркіне жіберуге немесе биологиялық отбасымен қауышқан жағдайда баладан ажырасуға дайын болу. Кәсіби сүйемелдеу - баланы бейімдеу кезеңінде отбасына қолдау көрсету факторы ретінде.

 Баланы асырап немесе тәрбиелеуге алуды жоспарлап отырған потенциалды кандидаттар Қабылдаушы ата-аналар мектебінде дәріс ала алады. Мектептің оқыту тегін жүргізіледі.